ORGANIZAČNÝ PORIADOK

SLAVISTICKÉHO ÚSTAVU JÁNA STANISLAVA
SLOVENSKEJ AKADÉMIE VIED,
VEREJNEJ VÝSKUMNEJ INŠTITÚCIE

Časť I.
Úvodné ustanovenia

Čl. 1: Vydanie a záväznosť organizačného poriadku

1.	Organizačný poriadok vydáva Správna rada Slavistického ústavu Jána Stanislava Slovenskej akadémie vied, verejnej výskumnej inštitúcie (ďalej tiež Slavistický ústav Jána Stanislava SAV, v. v. i., organizácia, ústav alebo pracovisko), po predchádzajúcom prerokovaní v akademickej obci organizácie a po písomnom vyjadrení vedeckej rady a dozornej rady organizácie.
2.	Organizačný poriadok je záväzný pre všetkých pracovníkov, ktorí sú v pracovnom pomere s organizáciou, pre vedeckých doktorandov a pracovníkov na študijnom pobyte.

Časť II.

Čl. 2: Zriadenie, názov a sídlo Slavistického ústavu Jána Stanislava Slovenskej akadémie vied, verejnej výskumnej inštitúcie

1)	Slavistický ústav Jána Stanislava SAV, v. v. i.,  je priamym pokračovateľom činnosti Slavistického kabinetu Slovenskej akadémie vied. Slavistický kabinet Slovenskej akadémie vied bol zriadený uznesením predsedníctva Slovenskej akadémie vied č. 733 zo dňa 20.12.1994 ako samostatná organizačná jednotka s účinnosťou od 1.3.1995. Na Slavistický ústav Jána Stanislava Slovenskej akadémie vied bol premenovaný uznesením predsedníctva Slovenskej akadémie vied č. 1154 zo dňa 16.12.2004 s účinnosťou od 1.1.2005.
2)	Slovenská akadémia vied, sídlo: Štefánikova 49, 814 38 Bratislava, IČO: 00037869, ako zriaďovateľ podľa § 3 ods. 1 zákona č. 243/2017 Z. z. o verejnej výskumnej inštitúcii a o zmene a doplnení niektorých zákonov a § 21a ods. 1 a 2 zákona č. 133/2002 Z. z. o Slovenskej akadémii vied vydal pre Slavistický ústav Jána Stanislava SAV zakladaciu listinu, ktorú predsedníctvo Slovenskej akadémie vied schválilo na svojom zasadnutí dňa 1.3.2018. Zakladacia listina Slavistického ústavu Jána Stanislava Slovenskej akadémie vied, verejnej výskumnej inštitúcie, nadobudla účinnosť dňa 1.7.2018. Na základe tejto zakladacej listiny a podľa § 21a ods. 1 zákona č. 133/2002 Z. z. o Slovenskej akadémii vied sa právna forma Slavistického ústavu Jána Stanislava Slovenskej akadémie vied dňom 1.7.2018 mení zo štátnej rozpočtovej organizácie na verejnú výskumnú inštitúciu. 
3)	Ústav je v rozsahu svojej pôsobnosti oprávnený samostatne nadobúdať práva a zaväzovať sa, vystupovať ako právnická osoba vo svojom mene v pracovnoprávnych, občianskoprávnych vzťahoch a vo vzťahoch upravených predpismi Zákon o verejnej výskumnej inštitúcii a o zmene a doplnení niektorých zákonov č. 243/2017 Z. z., Zákona o Slovenskej akadémii vied č. 133/2002 Z. z., v znení neskorších doplnení, aktuálneho znenia Zákonníka práce a ďalších zákonov v oblasti verejnej služby, zákonov štátnej správy a znášať majetkovú zodpovednosť vyplývajúcu z týchto vzťahov.
4)	Skrátená podoba názvu organizácie je Slavistický ústav Jána Stanislava SAV, v. v. i. Sídlo organizácie je Dúbravská cesta 9, 841 04 Bratislava; IČO organizácie je 31750940.
5)	Identifikačné číslo organizácie je 31750940.

Čl. 3: Hospodárenie Slavistického ústavu Jána Stanislava Slovenskej akadémie vied, verejnej výskumnej inštitúcie

1)	Slavistický ústav Jána Stanislava SAV, v. .v. i., je verejnou výskumnou inštitúciou. Vo svojej činnosti sa riadi zákonom č. 243/2017 Z. z. o verejnej výskumnej inštitúcii a o zmene a doplnení niektorých zákonov a hospodári podľa rozpočtu pozostávajúceho z príjmov a výdavkov organizácie na príslušný kalendárny rok vrátane príjmov a výdavkov z projektov podľa osobitných predpisov a podnikateľskej činnosti.
2)	Pre hospodárenie organizácie sú záväzné zásady a pravidlá tvorby a rozdelenia rozpočtu Slovenskej akadémie vied (ďalej tiež akadémia).
3)	Akadémia poskytuje každoročne organizácii finančné prostriedky zo štátneho rozpočtu na jej hlavnú činnosť ako inštitucionálnu formu podpory v rozsahu ustanovenom na príslušný rozpočtový rok zákonom o štátnom rozpočte.
4)	Predseda akadémie uzatvára zmluvy o poskytnutí prostriedkov inštitucionálnej formy podpory výskumu a vývoja s organizáciou na základe návrhu predsedníctva akadémie na rozdelenie rozpočtu akadémie.
5)	Hospodársko-správnu činnosť na základe zmluvy vykonáva pre organizáciu Technicko-hospodárska správa ústavov spoločenských vied SAV, ktorá je organizačnou zložkou Centra spoločných činností SAV (ďalej len THS).

Čl. 4: Poslanie a hlavné úlohy organizácie

1)	Slavistický ústav Jána Stanislava SAV, v. v. i., vykonáva základný výskum vzťahov slovenského jazyka a kultúry k iným slovanským i neslovanským jazykom a kultúram i výskum slovensko-latinských, slovensko-cirkevnoslovanských a slovensko-nemeckých vzťahov najstaršieho a staršieho obdobia. 	
2)	Organizácia je interdisciplinárne slavistické výskumné centrum, ktoré sa zameriava na filologické, historické, národopisné, umenovedné, literárnovedné, kulturologické a religiózne a teologické výskumy realizované v interdisciplinárnej internej a externej spolupráci.
3)	Slavistický ústav Jána Stanislava SAV, v. v. i., je vedeckovýskumným a koordinačným centrom slavistických výskumov na Slovensku.
4)	Úlohy a činnosti organizácie vymedzuje Štatút Slavistického ústavu Jána Stanislava SAV, v. v. i.
5)	Podľa osobitnej dohody je Slavistický ústav Jána Stanislava SAV, v. v. i., sídlom Slovenského komitétu slavistov, vykonáva celú jeho agendu, spolupracuje s Medzinárodným komitétom slavistov a so slavistickými výskumnými pracoviskami doma i v  zahraničí, stará sa o organizáciu domácich a medzinárodných slavistických vedeckých podujatí. Udržiava kontakty s pracoviskami príbuzných vedných odborov, s vysokými školami, výskumnými a vedeckými pracoviskami a organizáciami doma i v zahraničí. V záujme udržiavania požadovanej úrovne riešenia vedeckovýskumných úloh Slavistický ústav Jána Stanislava SAV, v. v. i., spolupracuje v rámci uzavretých dohôd SAV s ďalšími organizáciami vo vede, výskume, v ktorých je zastúpená Slovenská republika.
6)	Slavistický ústav Jána Stanislava SAV, v. v. i., poskytuje expertíznu a poradenskú službu pre decíznu sféru, vysokoškolské prostredie a iným organizáciám, spolupracuje s katedrami slavistiky na slovenských a zahraničných univerzitách a vysokých školách.
7)	Slavistický ústav Jána Stanislava SAV, v. v. i., uskutočňuje vedeckú výchovu v zmysle všeobecne platných právnych predpisov. Vykonáva funkciu školiaceho pracoviska pre výchovu nových vedeckých pracovníkov v študijnom odbore zodpovedajúcom predmetu činnosti organizácie alebo v príbuznom odbore.
8)	Pracovisko zabezpečuje publikovanie výsledkov vedeckovýskumnej činnosti prostredníctvom periodickej (časopis Slavica Slovaca), vedeckej edície Monumenta byzantino-slavica et latina Slovacia (v spolupráci s Pápežským východným ústavom v Ríme a ďalšími spoluvydavateľmi v zahraničí) a neperiodickej tlače. 

Časť III.

Čl. 5: Zásady a organizácia riadenia

1)	Na čele pracoviska je riaditeľ, ktorého na základe výberového konania vymenúva a odvoláva predseda akadémie. 
a)	Funkčné obdobie riaditeľa je päťročné. 
b)	Za riaditeľa môže byť tá istá osoba zvolená najviac v dvoch po sebe nasledujúcich funkčných obdobiach.
c)	Riaditeľ vymenúva a odvoláva svojho zástupcu. Za svojho zástupcu môže riaditeľ vymenovať podpredsedu správnej rady.
2)	Správna rada sa spolu s riaditeľom podieľa na riadení verejnej výskumnej inštitúcie. 
a)	Predsedom správnej rady je riaditeľ, ktorého členstvo v správnej rade vzniká dňom vymenovania do funkcie.
b)	Členstvo ostatných štyroch (4) členov v správnej rade vzniká voľbou. 
c)	Funkčné obdobie členov správnej rady je päťročné (5 rokov). 
d)	Za člena správnej rady môže byť tá istá osoba zvolená najviac v dvoch po sebe nasledujúcich funkčných obdobiach.
e)	Správna rada má podpredsedu, ktorého spomedzi seba volia členovia správnej rady. 
f)	Podpredseda správnej rady zastupuje predsedu v čase jeho neprítomnosti. 
g)	Právomoci správnej rady sú vymenované § 17 zákona č. 243/2017 Z. z. o verejnej výskumnej inštitúcii.
3)	Vedecká rada organizácie určuje vedeckú profiláciu organizácie a koncepciu jej ďalšieho rozvoja v súlade s jej zakladacou listinou a po predchádzajúcom vyjadrení zakladateľa.
a)	Členmi vedeckej rady organizácie sú významní odborníci z oblastí, v ktorých organizácia uskutočňuje hlavnú činnosť.
b)	Členstvo vo vedeckej rade je čestné a vzniká voľbou.
c)	Členovia vedeckej rady spomedzi seba volia predsedu, ktorý je spravidla zamestnancom organizácie.
d)	Vedecká rada organizuje voľby člena Snemu Slovenskej akadémie vied, ktorý je zástupcom organizácie v tomto samosprávnom orgáne akadémie. Funkčné obdobie, právomoci a spôsob voľby člena snemu určuje Štatút Slovenskej akadémie vied v článku XII.
e)	Právomoci vedeckej rady sú vymenované v § 18 zákona č. 243/2017 Z. z. o verejnej výskumnej inštitúcii.
f)	Vedecká rada vyvíja svoju činnosť podľa platného zákona o verejných výskumných inštitúciách a vyjadruje sa aj
i)	k jednotlivým otázkam vedeckovýskumnej činnosti, riadenia a organizácie pracoviska, 
ii)	k návrhom vedeckovýskumných projektov, ktoré sa uchádzajú o granty, 
iii)	k edičnej činnosti pracoviska, 
iv)	k návrhom na delegovanie zástupcov ústavu v mimoústavných vedeckých štruktúrach,
v)	navrhuje vymenovanie školiteľov a členov odborových komisií doktorandského štúdia,
vi)	iniciuje vedeckú spoluprácu s inými pracoviskami doma i v zahraničí,
vii)	 deleguje svojich zástupcov do konkurzných komisií pre prijímanie nových pracovníkov a doktorandov.
g)	Riaditeľ organizácie nie je členom vedeckej rady. Zúčastňuje sa na rokovaniach vedeckej rady bez hlasovacieho práva.
h)	Riaditeľ organizácie prerokúva s vedeckou radou základné otázky vedeckovýskumnej činnosti a riadenia pracoviska.
i)	Ak pri prerokúvaní zásadných otázok príde k rozporu, riaditeľ je povinný predložiť vec akademickej obci ústavu. Ak sa ani tam nedosiahne dohoda, riaditeľ je povinný predložiť záležitosť na rozhodnutie Predsedníctvu SAV. Predseda vedeckej rady sa v sporných záležitostiach uvedeného druhu obracia na snem akadémie. 
j)	Vedecká rada je súčasťou riadiacej štruktúry ústavu, a preto jeho riaditeľ má utvárať nevyhnutné  materiálne a administratívne predpoklady na jej činnosť.
4)	Dozorná rada má troch (3) členov, ktorých vymenúva zakladateľ.
a)	Prostredníctvom dozornej rady zakladateľ vykonáva dohľad nad činnosťou a hospodárením verejnej výskumnej inštitúcie, nakladaním s majetkom verejnej výskumnej inštitúcie a dodržiavaním zákonov, iných všeobecne záväzných právnych predpisov, vnútorných predpisov verejnej výskumnej inštitúcie a vnútorných predpisov zakladateľa.
b)	Dozorná rada má troch (3) členov, z ktorých najmenej jeden nie je zamestnancom zakladateľa ani inej verejnej výskumnej inštitúcie v jeho zakladateľskej pôsobnosti.
c)	Právomoci dozornej rady sú vymenované § 19 zákona č. 243/2017 Z. z. o verejnej výskumnej inštitúcii.
5)	Pracovisko sa nečlení na organizačné zložky. Jednotlivé výskumné úlohy riadia vedúci vedeckovýskumných úloh (projektov a grantov). Povinnosťou vedúceho výskumnej úlohy a členov výskumného kolektívu je
a)	rozvíjať pridelené odborné činnosti, 
b)	spolupracovať s ostatnými vedeckovýskumnými kolektívmi na pracovisku a poskytovať im informácie z oblasti svojej odbornej činnosti, 
c)	vykonávať odborné činnosti, na ktoré bol vedeckovýskumný kolektív zriadený; súhrn týchto činností tvorí jeho odbornú pôsobnosť, 
d)	spolupracovať s partnerskými útvarmi iných pracovísk SAV i s vedeckovýskumnými a pedagogickými inštitúciami.

Čl. 6: Určenie funkčných a pracovných náplní

1)	Pracovnú náplň pracovníkov v jednotlivých vedeckovýskumných útvaroch a výskumných kolektívoch vypracúva v spolupráci s vedúcimi vedeckovýskumných úloh riaditeľ ústavu.
2)	Za oboznámenie pracovníkov s ich pracovnou náplňou a pracovným zaradením i s vecnou náplňou úlohy, na ktorej pracujú, zodpovedá riaditeľ.
3)	Všetci riadiaci, vedúci pracovníci a vedúci vedeckovýskumných úloh organizácie sa pri výkone funkcií a ostatných úloh a povinností riadia zásadami a predpismi platného Zákona o verených výskumných inštitúciách, Zákonom o Slovenskej akadémii vied, Zákonníkom práce. 
4)	Neodmysliteľnou súčasťou riadiacej činnosti v nadväznosti na zásady uvedené v bode 3 je:
a)	ochrana zvereného majetku a
b)	právna výchova a prevencia s cieľom predchádzať ohrozovaniu a porušovania vzťahov upravovaných právnymi predpismi, organizačnými a riadiacimi normami nadriadených orgánov i ďalšími organizačnými normami vydanými Slovenskou akadémiou vied a Slavistickým ústavom Jána Stanislava SAV, v. v. i.

Časť IV.

Čl. 7: Komisie

1)	V Slavistickom ústave Jána Stanislava SAV, v. v. i, pracuje atestačná komisia, ktorú na základe návrhu riaditeľa ústavu a po vyjadrení správnej rady organizácie schvaľuje vedecká rada. Jej členmi sú traja pracovníci ústavu, spravidla sú to členovia vedeckej rady organizácie, a dvaja pracovníci partnerských inštitúcií. 
2)	V súlade s platnými kritériami uskutočňuje atestačná komisia pravidelné hodnotenie výskumných pracovníkov organizácie, ktoré predkladá vedeckej rade a správnej rade organizácie a realizuje návrhy na preraďovanie vedeckých pracovníkov do vyšších kvalifikačných stupňov – podáva návrhy komisii SAV pre posudzovanie vedeckej kvalifikácie zamestnancov. 
3)	Riaditeľ organizácie po schválení v správnej rade vymenúva trojčlennú inventarizačnú komisiu, ktorá dohliada na hospodárenie so zvereným majetkom. 

Časť V.

Čl. 8: Základné organizačné a riadiace normy organizácie

1)	Medzi základné organizačné a riadiace normy ústavu patria:
a)	Štatút Slavistického ústavu Jána Stanislava Slovenskej akadémie vied, verejnej výskumnej inštitúcie,
b)	Organizačný poriadok Slavistického ústavu Jána Stanislava Slovenskej akadémie vied, verejnej výskumnej inštitúcie,
c)	Pracovný poriadok Slavistického ústavu Jána Stanislava Slovenskej akadémie vied, verejnej výskumnej inštitúcie,
d)	Pravidlá hodnotenia výskumných pracovníkov Slavistického ústavu Jána Stanislava Slovenskej akadémie vied, verejnej výskumnej inštitúcie,
e)	Zákon o verejnej výskumnej inštitúcii a o zmene a doplnení niektorých zákonov č. 243/2017 Z. z.,
f)	Zákon o Slovenskej akadémii vied č. 133/2002 Z. z., v znení neskorších doplnení,
g)	Zákonník práce,
h)	Štatút Snemu Slovenskej akadémie vied,
i)	Štatút Slovenskej akadémie vied,
j)	Organizačný poriadok Slovenskej akadémie vied.
2)	Vnútorné predpisy Slavistického ústavu Jána Stanislava SAV, v. v. i., a ich zmeny sa uverejňujú na webovom sídle organizácie. 
3)	Vnútorné predpisy Slavistického ústavu Jána Stanislava SAV, v. v. i., a ich zmeny nadobúdajú účinnosť dňom nasledujúcom po dni ich zverejnenia na webovom sídle organizácie, ak vo vnútornom predpise organizácie alebo v jeho zmene nie je ustanovený neskorší deň nadobudnutia ich účinnosti.
4)	Všetci pracovníci organizácie sa riadia týmito zásadami, predpismi a normami.

Časť VI.

Čl. IX: Vzťahy organizácie k orgánom Slovenskej akadémie vied

1)	Organizácia rozvíja svoju činnosť v rámci III. oddelenia vied SAV, ktoré túto činnosť metodicky koordinuje.
2)	Slavistický ústav Jána Stanislava SAV, v. v. i., a jeho útvary sa vo svojej činnosti riadia uzneseniami Predsedníctva SAV, predsedu SAV, podpredsedu SAV povereného riadením III. oddelenia vied SAV ako aj ďalších orgánov a funkcionárov SAV vo vymedzenej pôsobnosti. 

Čl. X: Vzťah ústavu k politickým stranám a hnutiam

1)	Členstvo v politických stranách a hnutiach nemá nijaký vplyv na postavenie pracovníkov ústavu a nemôže byť použité voči nim ako dôvod na sankčné opatrenia. Na pôde ústavu sa nesmie utvárať priestor ani technické podmienky na akékoľvek politické aktivity. Eventuálnu politickú aktivitu nesmú pracovníci ústavu spájať so svojimi funkciami a s pôsobením v SAV.

Čl. XI: Delegovanie právomoci, splnomocnenia a zastupovanie

1)	Riaditeľ alebo vedúci pracovník ústavu môže v rámci svojej pôsobnosti poveriť podriadeného pracovníka výkonom právomoci na také činnosti, na ktoré  je sám oprávnený. Prenesením takejto právomoci sa nezbavuje zodpovednosti. Takto delegovaná právomoc je neprenosná na ďalšieho pracovníka.
2)	V záujme zabezpečenia riadneho chodu ústavu počas neprítomnosti alebo zaneprázdnenia riaditeľa a vedúcich pracovníkov je nevyhnutné zabezpečiť zastupovanie. Platí zásada vzájomnej zastupiteľnosti na úrovni jednotlivých útvarov, výskumných úloh pracoviska.

Čl. XII: Podpisovanie listín

1)	Za ústav sa podpisuje tak, že k vytlačenému alebo napísanému názvu pripojí svoj podpis riaditeľ alebo iný pracovník, ktorému sa takáto právomoc delegovala.
2)	Písomnosti, ktorými vznikajú alebo môžu vznikať záväzky hospodárskeho alebo finančného charakteru, je oprávnený  podpisovať len riaditeľ ústavu alebo jeho zástupca v rozsahu vlastnej pôsobnosti a pracovníci, ktorých riaditeľ na to splnomocnil.
3)	Zmluvy je oprávnený podpisovať riaditeľ.
4)	Podpisové právo prislúcha riaditeľovi ústavu pri všetkých písomnostiach zásadnej dôležitosti. Bežnú korešpondenciu podpisuje zástupca riaditeľa ústavu v rozsahu svojej pôsobnosti, resp. pracovníci, ktorým riaditeľ priznal podpisové právo vo vymedzenom rozsahu.

Časť VII.

Čl. XIII: Akademická obec Slavistického ústavu Jána Stanislava SAV, v. v. i.

1)	Akademickú obec organizácie tvoria
a)	zamestnanci organizácie, ktorí
i)	majú vysokoškolské vzdelanie najmenej druhého stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej druhého stupňa,
ii)	vykonávajú výskumno-pedagogickú činnosť alebo výskumnú, vývojovú alebo inovačnú činnosť a
iii)	sú v pracovnom pomere s organizáciou v rozsahu najmenej polovice ustanoveného
týždenného pracovného času a
b)	študenti študijných programov tretieho stupňa (doktorandi), na uskutočňovaní ktorých sa organizácia podieľa. 

Časť VIII.

Čl. XIV: Zamestnanci, vedúci pracovníci, ich právomoc a zodpovednosť

Všeobecná časť
1)	Zamestnanci sú osoby, ktoré sú s organizáciou v pracovnom pomere (vedeckí a odborní pracovníci, technicko-hospodárski pracovníci), ďalej osoby, ktoré sú v súbežnom pracovnom pomere, doktorandi v dennej forme štúdia a pracovníci na študijnom pobyte.
a)	Pracovníci vstupujú do pracovnej činnosti, do pracovno-právnych vzťahov, ktoré vyplývajú z ich pracovnej zmluvy a pracovnej náplne, zo Zákonníka práce, z organizačného poriadku a z príkazov a pokynov ich nadriadených a riaditeľa ústavu. 
b)	Každý pracovník má vymedzenú odbornú pôsobnosť, pracovnú náplň, okruh zodpovednosti a právomoci.
2)	Vedeckí pracovníci sú pracovníci, ktorým sa priznal vedecký kvalifikačný stupeň.
3)	Každý vedecký pracovník má právo i povinnosť zvyšovať v rámci uložených úloh svoju vedeckú kvalifikáciu.
4)	Práva, povinnosti a zodpovednosť pracovníkov ústavu sú dané najmä 
a)	príslušnými právnymi predpismi, 
b)	týmto organizačným poriadkom, 
c)	pokynmi riaditeľa ústavu a vedúcich pracovníkov.
5)	Každý pracovník má právo podľa potreby žiadať bližšie vysvetlenie obsahu  pracovných príkazov, ktoré má plniť, má právo a povinnosť aktívne sa zúčastňovať na vedeckej profilácii ústavu.
6)	Vedúci pracovníci ústavu sú pracovníci poverení vedením na úrovniach jednotlivých výskumných úloh Slavistického ústavu Jána Stanislava SAV,  v. v. i. Podľa organizačnej štruktúry a uplatňovania stupňa riadenia sú to: riaditeľ, zástupca riaditeľa, vedúci vedeckovýskumných úloh a zodpovední riešitelia grantových projektov.
7)	Riaditeľ ústavu má právo z dôvodov účelnosti a vhodnosti kumulovať dva alebo viac druhov prác, poverení a funkcií pracovníkov.
8)	Všetci zamestnanci organizácie dodržiavajú pracovnú disciplínu, plnia termínované a iné úlohy, dodržiavajú pravidelnú dochádzku a pracovný čas na pracovisku. 
a)	Najmenej raz za polrok sú povinní poskytnúť podkladové údaje o svojej činnosti. 
b)	Raz do roka sú povinní napísať správu o svojej celoročnej pracovnej aktivite a o jej výsledkoch.

Čl. XV: Riaditeľ organizácie

1)	Riaditeľ riadi činnosť organizácie a koná v jej mene a zastupuje ju navonok. Riaditeľ rozhoduje vo všetkých veciach, ak tieto nie sú Zákonom o verejných výskumných inštitúciách zverené do pôsobnosti iného orgánu Slavistického ústavu Jána Stanislava SAV, v. v. i., alebo do pôsobnosti zakladateľa a v rámci svojej pôsobnosti. Riaditeľ Slavistického ústavu Jána Stanislava SAV, v. v. i.
a)	je spravidla predsedom Slovenského komitétu slavistov a je členom Medzinárodného komitétu slavistov. Kompetencie a vzťah medzi Slavistickým ústavom Jána Stanislava SAV, v. v. i., a Slovenským komitétom slavistov je definovaný v rámcovej dohode o spolupráci medzi týmito inštitúciami z 2. februára 2006.
b)	zabezpečuje realizáciu koncepcie rozvoja ústavu, 
c)	v spolupráci so zástupcom riaditeľa a s vedúcimi výskumných úloh a grantových projektov zabezpečuje vypracúvanie a rozpis plánov vedeckovýskumnej činnosti pracoviska, sleduje a kontroluje ich plnenie, 
d)	schvaľuje vedeckovýskumné úlohy ústavu, 
e)	vymenúva zodpovedných riešiteľov výskumných úloh a projektov, 
f)	stará sa o včasné a efektívne využitie dosiahnutých výsledkov činnosti ústavu v praxi, 
g)	zabezpečuje styk ústavu s Predsedníctvom SAV a s ďalšími orgánmi SAV, 
h)	zastupuje ústav navonok, 
i)	riadi, kontroluje a hodnotí činnosť vedúcich pracovníkov a ďalších vedeckých a odborných pracovníkov ústavu, zabezpečuje kontrolu práce a dochádzky na pracovisku a ukladá  príslušné opatrenia, 
j)	rozhoduje o personálnom obsadení ústavu, 
k)	uzatvára a rozväzuje pracovné pomery, 
l)	vykonáva disciplinárne opatrenia voči pracovníkom ústavu v prípadoch porušenia pracovnej disciplíny, 
m)	zabezpečuje  dodržiavanie zmluvnej, pracovnej, mzdovej a finančnej disciplíny, 
n)	v spolupráci s vedúcimi pracovníkmi ústavu zabezpečuje rast a výchovu vedeckých pracovníkov podľa potrieb jednotlivých výskumných oblastí ústavu tak, aby sa zachovávala kontinuita personálneho obsadenia výskumu; zabezpečuje integráciu pracovníkov vo vedeckej výchove do výskumných úloh ústavu, 
o)	rozhoduje o zásadných otázkach mzdovej politiky a stará sa o účinné využívanie foriem hmotnej zainteresovanosti, 
p)	zodpovedá za bezpečnosť a ochranu zdravia pri práci a za protipožiarnu ochranu, zodpovedá za oblasť zahraničných stykov ústavu, podpisuje medziústavné dohody, schvaľuje zverejňovanie a vydávanie vedeckovýskumných prác ústavu i všetkých publikácií vydávaných ústavom, 
q)	zriaďuje a ruší interné komisie.

Čl. XVI: Zástupca riaditeľa

1)	Riaditeľ, poverený riaditeľ alebo zastupujúci riaditeľ je povinný bezodkladne po ustanovení do funkcie určiť svojho zástupcu, ak takýto zástupca v organizácii organizácie nie je (článok X ods. 1 štatútu SAV). 
2)	Zástupcu riaditeľa, ktorým je spravidla vedúci niektorej z výskumných úloh ústavu, vymenúva riaditeľ. Zástupca pomáha riaditeľovi pri výkone jeho funkcie. Z poverenia riaditeľa riadi niektoré úseky činnosti ústavu. Za plnenie úloh vyplývajúcich z tejto funkcie je zodpovedný riaditeľovi.
3)	Osoba podľa odseku 1 určí rozsah úloh, povinností a oprávnení (ktoré inak pripadajú osobe podľa odseku 1), ktoré zástupca riaditeľa bude plniť alebo vykonávať, vrátane rozsahu oprávnenia konať v mene a na účet organizácie v pracovnoprávnych vzťahoch a v iných právnych vzťahoch. Zástupca riaditeľa nemôže vykonávať právomoci, ktoré zákon o v. v. i. priznáva riaditeľovi organizácie (článok X ods. 2 štatútu SAV).
4)	Osoba podľa odseku 1 oznámi meno svojho zástupcu príslušnému vedeniu oddelenia vied (článok X ods. 3 štatútu SAV).
5)	 Zástupca riaditeľa koná v mene ústavu a podpisuje zaň v rozsahu svojej pôsobnosti počas dlhodobej (viac ako jeden  mesiac) neprítomnosti riaditeľa. Ak nie je ustanovené inak, vzťahuje sa toto zastupovanie na celý rozsah práv, povinností a zodpovednosti riaditeľa ústavu počas jeho dlhodobej neprítomnosti.

Čl. XVII: Vedúci vedeckovýskumných úloh

1)	Prácu výskumného kolektívu riadi vedúci, ktorého do funkcie vymenúva a z nej odvoláva riaditeľ ústavu.
2)	Pôsobnosť vedúceho výskumnej úlohy zaniká s ukončením termínu výskumnej úlohy.
3)	Všetky výskumné úlohy a výsledky vedeckovýskumnej činnosti podliehajú oponentskému pokračovaniu.
4)	Vedúci výskumnej úlohy má tieto práva a povinnosti
a)	V oblasti organizácie a riadenia
i)	vykonávať organizačno-riadiacu činnosť vo výskumnom kolektíve v úzkej súčinnosti s riaditeľom ústavu, s jeho poradnými orgánmi a vedeckou radou, 
ii)	navrhovať vnútornú organizačnú štruktúru v rámci výskumného kolektívu;
b)	na hospodárskom úseku
i)	rozhodovať o všetkých hospodársko-finančných a správnych operáciách v rozsahu právomoci, ktorú mu udelil riaditeľ, 
ii)	zodpovednosť za dodržiavanie zákonnosti a hospodárnosti;
c)	v oblasti pracovno-právnych vzťahov
i)	navrhovať pracovníkov na prijatie do pracovného pomeru, navrhovať zmeny alebo aj skončenie pracovného pomeru pracovníkov vo výskumnom kolektíve, 
ii)	hodnotiť výsledky vedeckovýskumnej činnosti pracovníkov výskumného kolektívu, predkladať návrhy na osobné ohodnotenie, resp. na odmeny a vyznamenania týchto pracovníkov, 
iii)	navrhovať riaditeľovi uloženie výchovných a disciplinárnych opatrení, 
iv)	zabezpečovať predpoklady na zvyšovanie odbornej spôsobilosti pracovníkov kolektívu, 
v)	vybavovať žiadosti a sťažnosti pracovníkov výskumného kolektívu, 
vi)	zabezpečovať dodržiavanie pracovnoprávnych predpisov a pracovnej disciplíny;
d)	v oblasti kontroly
i)	dodržiavať disciplínu na úseku hospodárenia, dodržiavať zmluvnú, plánovaciu, finančnú, rozpočtovú a evidenčnú disciplínu, 
ii)	kontrolovať stav zverených hospodárskych prostriedkov a robiť opatrenia na ich ochranu;
e)	na technickom úseku
i)	starať sa o efektívne využívanie prístrojovej techniky a zabezpečovať jej modernizáciu a inováciu.

Časť IX.
Poslanie a pôsobnosť organizačných útvarov

Čl. XVIII: Sekretariát organizácie

1)	Sekretariát Slavistického ústavu Jána Stanislava SAV, v. v. i., je priamo podriadený riaditeľovi ústavu. Na čele sekretariátu riaditeľa je riaditeľ.
2)	Organizačne a administratívne zabezpečuje agendu, ktorá súvisí s výkonom funkcie riaditeľa, správnej rady, vedeckej rady a dozornej rady organizácie.
3)	Sekretariát riaditeľa vykonáva
a)	bežné činnosti sekretariátu riaditeľa, 
b)	komplexnú agendu v oblasti stykov s domácimi a zahraničnými inštitúciami, 
c)	komplexnú personálnu agendu vedeckej výchovy, 
d)	kontrolu preraďovania do vyšších kvalifikačných stupňov, 
e)	administráciu cestovných príkazov, 
f)	administráciu pokladničných prác a vedenie pokladničnej knihy, 
g)	zabezpečovanie materiálu pre ústav, 
h)	evidenciu dochádzky a dovoleniek, 
i)	kontrolu evidencie hospodárenia s majetkom, 
j)	organizačnú prípravu vedeckých konferencií a podujatí SAV, 
k)	má na starosti oblasť zahraničných služobných ciest, 
l)	prepisovanie textov po dohode s riaditeľom, 
m)	poverený pracovník zastupuje ostatných počas ich neprítomnosti.

Čl. XIX: Vedeckovýskumný úsek

1)	Vedeckovýskumný úsek je priamo podriadený riaditeľovi ústavu. Jeho poslaním je výkon hlavnej činnosti, t. j. vedeckovýskumná práca a realizácia výsledkov tohto výskumu, a to za pomoci vlastných pracovníkov ústavu, externých spolupracovníkov, resp. iných organizácií.
2)	Slavistický ústav Jána Stanislava SAV, v. v. i., je podľa osobitnej dohody sídlom Slovenského komitétu slavistov a vykonáva celú jeho agendu.
3)	Zamestnanci vedeckovýskumného úseku (riaditeľ, zástupca riaditeľa, členovia správnej rady, interní členovia vedeckej rady, vedúci výskumných úloh, vedeckí a odborní pracovníci s vysokoškolským vzdelaním) sú zaradení do riešiteľských výskumných kolektívov, ktoré pracujú na plnení príslušných výskumných úloh. Niektorí pracovníci vedeckovýskumného úseku pracujú aj na osobitných výskumných úlohách.
4)	Zaradenie zamestnancov organizácie do jednotlivých vedeckovýskumných úsekov určuje riaditeľ rozhodnutím pri rešpektovaní náležitostí podľa § 43 ods. 1 písm. a a tiež písm. b Zákonníka práce. Zaradenie doktorandov podľa § 6 ods. 3 písm. b zákona č. 133/2002 Z. z. o Slovenskej akadémii vied (ďalej len „zákon o SAV“) do jednotlivých vedeckovýskumných úsekov určuje riaditeľ rozhodnutím.
5)	Rámcový strategický vedeckovýskumný program slavistického výskumu obsahuje najmä tieto okruhy
i)	Etnogenéza Slovákov a najstaršie dejiny slovenského jazyka (vedné disciplíny spolupracujúce s jazykovedou: história, archeológia, etnografia)
ii)	Veľkomoravské obdobie a jeho odraz v slovenskom jazyku a slovesnosti i v iných slovanských jazykoch (archeológia, história, literárna história, cirkevné dejiny) 
iii)	Vývin jazyka slovenského etnika v období stredoveku v medzijazykových a interetnických vzťahoch (história, etnografia)
iv)	Slovenská ľudová slovesnosť v medzislovanských vzťahoch z historického a konfrontačného hľadiska (folkloristika, etnografia, literárna veda)
v)	Dejiny slovenskej slavistiky (história, literárna história, folkloristika, etnografia)
vi)	Vzťah slovenčiny k iným (slovanským) jazykom z historického, konfrontačného a typologického hľadiska (so zreteľom na spisovné aj nespisovné útvary a ich vývin)
vii)	Slovenské národné obrodenie v slovanských súvislostiach (literárna história, história, etnografia, cirkevné dejiny)
viii)	Slovanské spisovné jazyky v slovanských súvislostiach (literárna história, história)
ix)	Literárna tvorba v štúrovskom jazyku zo slovanského hľadiska (literárna história).
6)	Vedeckovýskumný úsek pracoviska sa člení na tieto hlavné výskumné úlohy:
a)	interdisciplinárny výskum slovenského kultúrno-historického a religiózneho priestoru v interakciách národných a európskych hodnôt;
b)	interdisciplinárny a konfrontačný výskum jazyka, ľudovej slovesnosti, duchovnej kultúry v oblasti slovensko-latinských, slovensko-cirkevnoslovanských, slovensko-východoslovanských, slovensko-južnoslovanských, slovensko-nemeckých vzťahov;
c)	interdisciplinárny výskum slovenskej kultúry a písomníctva v kontexte Slavia latina a Slavia byzantina (slovenská kultúra a jej miesto v systéme európskej kultúry a civilizácie); výskum kontinuity, diskontinuity, mobility a diverzity slovensko-slovanských a slovensko-neslovanských vzťahov v kontexte európskych kultúrnych hodnôt (napr. slovensko-latinské, slovensko-cirkevnoslovanské, slovensko-nemecké vzťahy a pod.), konfesionalizmus a nadkonfesionálny rozmer národnej a štátnej identity, vzťah jednotlivca k identite, k overeným hodnotám minulosti, mýtizácii a demýtizácii udalostí, osobností a javov sebauvedomovania Slovákov v kontexte s ostatnými európskymi národmi a kultúrami.
7)	Parciálne témy a úlohy uskutočňované v rámci projektovaných výskumov sú najmä
i)	Cyrilské a latinské pramene ako súčasť slovenského a európskeho kultúrneho dedičstva, byzantsko-slovanská a latinská tradícia na Slovensku (Monumenta byzantino-slavica et latina Slovaciae); slavistický výskum jazykových, etnických a konfesionálnych procesov v prostredí byzantsko-slovanskej a latinskej bohoslužobnej a kultúrnej tradície v slovenskom prostredí a na pomedzí slovanského Východu a Západu. 
ii)	Výskum textov viažucich sa na cyrilo-metodskú a postveľkomoravskú tradíciu. 
iii)	Výskum latinskej kultúry na Slovensku, jej význam pre národný vývin Slovákov, komparatívna a konfrontačná slavistická neolatinistika, výskum latinskej kultúry cirkevnoslovanského prostredia a pod. Nexus Slavorum Latini – výskum latinskej kultúry Slovanov a Slovákov a vzťahov medzi národným a latinským v ich kultúrnom vývine z komparatívneho, kontextového a konfrontačného hľadiska.
iv)	Areálový výskum vzťahov zameraný na ľudovú prozaickú tradíciu v zbierkach slovenských i zahraničných zberateľov z konca  19. a začiatku 20. storočia v karpatskom prostredí.
v)	Výskum etnickej a náboženskej komunikácie a vzájomných vzťahov, mobility a identity v karpatskom areáli.
vi)	Slovensko-české, slovensko-bulharské, slovensko-južnoslovanské, slovensko-ruské, slovensko-ukrajinské a slovensko-poľské jazykové a kultúrne vzťahy. 
vii)	 Dejiny slovenskej slavistiky – postavy slovenského národného a kultúrneho života v európskom kontexte a vo vzťahoch v slovensko-slovanskom i slovensko-neslovanskom kultúrnom prostredí.
viii)	Výskum slovensko-neslovanských, najmä slovensko-nemeckých vzťahov v historickej perspektíve niekoľkých storočí; tento výskum sa opiera o zachovaný písomný materiál zo 16. – 18. storočia.
ix)	Interdisciplinárny slavistický výskum sa orientuje aj na výskumné okruhy zamerané na písomnosti rehoľných spoločenstiev a diecéz (eparchií, seniorátov); prináša nové poznatky o rozvoji a význame slovenskej vzdelanosti a kultúry z jazykovedného, historického, hudobno-historického i kulturologického hľadiska. 
8)	Slavica Slovaca – interdisciplinárny printový a elektronický orgán slovenskej slavistiky. 
a)	Na čele redakcie slavistického interdisciplinárneho časopisu Slavica Slovaca je hlavný redaktor, ktorý je zamestnancom organizácie.
b)	V ústave sa vykonávajú všetky redakčné a administratívne práce a vyhotovujú sa tlačové podklady každého čísla.
9)	Monumenta byzantino-slavica et latina Slovaciae – medzinárodná vedecká séria formou vedeckých publikácií sprístupňuje jednotlivé texty cyrilských a latinských prameňov o kultúrnych dejinách Slovenska v kontexte európskej kultúry a civilizácie. 
a)	Na čele vedeckej edície Monumenta byzantino-slavica et latina Slovaciae je riaditeľ, ktorý riadi činnosť edičnej rady. 
b)	V ústave sa vykonávajú všetky redakčné a administratívne práce a vyhotovujú sa tlačové podklady každého zväzku edície.

Čl. XX: Expertízy a vedecké stanoviská

(1)	Expertízy a vedecké stanoviská (ďalej len „expertízy“) organizácie podpisujú riaditeľ alebo jeho zástupca a pracovníci, ktorí expertízu spracovali.
(2)	Vedeckí pracovníci organizácie podpisujú iné expertízy ako expertízy podľa odseku 1 iba vo vlastnom mene; tieto expertízy nie sú expertízami organizácie.  

Čl. XXI: Úsek vedeckých informácií

1)	Knižnica
a)	zabezpečuje sledovanie, systematické dopĺňanie a spracúvanie odbornej literatúry a iných záznamových nosičov, 
b)	vykonáva katalogizáciu vlastného knižničného fondu,
c)	v spolupráci s Ústrednou knižnicou SAV
i)	zabezpečuje medziknižničnú a medzinárodnú výpožičnú službu a medzinárodnú výmenu publikácií, 
ii)	sprístupňuje počítačové databázové informačné systémy evidenčného charakteru.

Časť X.

Čl. XXII: Záverečné ustanovenia

1)	Pracovníci sú povinní oboznámiť sa s ustanoveniami organizačného poriadku a s ďalšími platnými vnútroorganizačnými normami pri nástupe do pracovného pomeru, inak bežne po ich vydaní.
a)	Tieto ustanovenia sú záväzné pre všetkých pracovníkov, ktorí sú v pracovnoprávnom vzťahu s ústavom.
b)	Vedúci pracovníci sú povinní oboznámiť s týmto organizačným poriadkom všetkých svojich spolupracovníkov.
2)	Organizačná štruktúra je neoddeliteľnou súčasťou tohto organizačného poriadku.
3)	Zmeny a doplnky organizačného poriadku schvaľuje správna rada organizácie po predchádzajúcom písomnom vyjadrení vedeckej rady a dozornej rady organizácie.
4)	Správna rada organizácie predložila návrh tohto organizačného poriadku poverenému členovi dozornej rady dňa 14.7.2018 a predsedovi vedeckej rady dňa 14.7.2018. Dozorná rada sa k návrhu tohto organizačného poriadku vyjadrila dňa 16.7.2018; vedecká rada sa k návrhu tohto organizačného poriadku vyjadrila dňa 16.7.2018. Správna rada schválila tento organizačný poriadok dňa 17.7.2018.
5)	Zrušuje sa organizačný poriadok účinný do dňa predchádzajúceho dňu nadobudnutia účinnosti tohto organizačného poriadku.
6)	Tento pracovný poriadok nadobúda účinnosť deň po jeho zverejnení na webovom sídle organizácie.

V Bratislave 17.7.2018

			Prof. PhDr. Peter Žeňuch, DrSc.
				riaditeľ SÚJS SAV, v. v. i.